《题陈原初掾郎所藏古涧幽人图》
元代·刘崧

端居谢尘鞅，濯足行涧湄。青山既盘纡，流水亦逶迤。

四顾何既既，林阴亦纷披。乍兴舞雩咏，亦轸濠梁思。

仰观浮云翔，俯挹祥飙吹。春意属骀荡，我心方怿夷。

永言观象妙，庶以静者期。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。